
Poštovane koleginice i kolege,
Poštovani prijatelji i saradnici,
Poštovani novinari,
Udruženje likovnih umetnika primenjenih umetnosti i dizajnera Srbije (ULUPUDS) i Galerija Singidunum šalju vam ovu preliminarnu najavu o predstojećoj Prodajnoj izložbi solidarnosti, čiji će se detalji (tačan datum i mesto održavanja) dostaviti u narednoj komunikaciji.
Ovim korakom želimo da zajednički, aktivno i solidarno odgovorimo na izazove sa kojima se naš dragocena kulturna zajednica suočava.
Uz ovu najavu, želimo da podelimo i reči naše predsednice, Lidije Jovanović, koje na najlepši način oslikavaju značaj našeg zajedničkog dela i trenutnu situaciju:
„Udruženje likovnih umetnika primenjenih umetnosti i dizajnera Srbije (ULUPUDS), sa svojom Galerijom Singidunum, decenijama predstavlja jedno od najvažnijih mesta očuvanja, promovisanja i unapređivanja umetnosti i kulturnog stvaralaštva u našoj zemlji. Tokom više od šest decenija postojanja, ULUPUDS i četiri decenije galerije, bili su dom mnogobrojnim umetnicima i prostori iz koga su nastajali projekti koji su oblikovali kulturni identitet Srbije.
Nažalost, protekla godina donela je ogromne izazove kulturnom sektoru. ULUPUDS i Galerija Singidunum teško su pogođeni finansijskom krizom koja preti da ugrozi naše redovno delovanje, kontinuirane izložbene programe i podršku mladim i afirmisanim umetnicima.
Umetnost je uvek nalazila način da bude uz nas, da oplemeni svakodnevicu, da nas inspiriše i podseti na lepšu stranu života, ali ovoga puta je umetnosti potrebna naša pomoć. Verujemo da zajedničkim snagama možemo očuvati tradiciju i omogućiti da umetničko stvaralaštvo nastavi da traje i u ovim zahtevnim okolnostima.
Zato se obraćamo Vama, sponzorima, donatorima i prijateljima umetnosti sa molbom za podršku. Vaša pomoć bila bi ne samo ulaganje u opstanak jednog značajnog kulturnog prostora, već i doprinos nastavku misije da umetnost ostane dostupna svima.
Bilo kroz finansijsku podršku, partnerstvo ili druge vidove saradnje, Vaše učešće će biti dragoceno i prepoznato kao čin odgovornosti prema kulturi, tradiciji i društvu u celini.
Unapred zahvalni na svakoj pomoći, ostajemo uverenja da ćemo zajedno obezbediti da ULUPUDS i Galerija Singidunum nastave da budu mesto susreta umetnosti, stvaralaca i publike.“
Kako možete pomoći već sada?
Dok pripremamo aukciju, svako od vas može da pomogne direktnom uplatom donacije na račune Udruženja i Galerije. Svaki doprinos, ma kako mali bio, direktno podržava naše kontinuirano kulturno delovanje. 
Podaci za donacije:
Napisati u polju svrha slanja: Donacija za ULUPUDS/Galeriju Singidunum
ULUPUDS
Broj računa: 200-3492840101862-40
Galerija Singidunum
Broj računa: 325-9500500006056-70
Molimo vas da ovo pismo shvatite kao poziv na zajedništvo i prvi korak ka zajedničkom rešavanju problema. Nadamo se vašoj podršci i saradnji.
Sa poštovanjem, 
ULUPUDS i Galerija Singidunum

